SET ปิดบวก 8 จุด หลังนายกยันไม่เคอร์ฟิว-ล็อกดาวน์ แนะจับตากลุ่มแบงก์ประกาศงบสัปดาห์หน้า
SET ปิดบวก 8 จุด หลังนายกยันไม่เคอร์ฟิว-ล็อกดาวน์ แนะจับตากลุ่มแบงก์ประกาศงบสัปดาห์หน้า โดยดัชนีปิดตลาดวันนี้ ที่ระดับ 1,548.96 จุด เพิ่มขึ้น 7.84 จุด หรือ 0.51% มูลค่าการซื้อขาย 8.95 หมื่นล้านบาท
16 เม.ย. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,548.96 จุด เพิ่มขึ้น 7.84 จุด หรือ 0.51% มูลค่าการซื้อขาย 8.95 หมื่นล้านบาท
10 หุ้นดันดัชนีวันนี้

ด้านนายวิจิตร อารยะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยในช่วงเช้าเคลื่อนไหวในแดนลบบ้างตอบรับจำนวนผู้ติดเชื้อโควิด-19 ในประเทศเร่งตัวทะลุพันรายต่อวันติดต่อกัน จนดัชนีลงมาทดสอบแนวรับสำคัญที่ 1,530 จุด ก่อนเกิดเทคนิคเคิลรีบาวด์
อีกทั้งในช่วงบ่ายก่อนการแถลงของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) มีกระแสข่าวเรื่องเคอร์ฟิวส่งผลให้ดัชนีฯย่อตัวลงไป จากนั้นเมื่อมีความชัดเจนจากการแถลงของ ศบค.และนายกรัฐมนตรียืนยันไม่มีเคอร์ฟิว และล็อกดาวน์ ส่งแรงเพิ่มโมเมนตัมให้กับตลาดฯอีกระดับหนึ่ง แม้จำนวนผู้ติดเชื้ออาจจะยังเพิ่มขึ้นอีกแต่ก็ถือว่ารับรู้ไปมากแล้ว ทำให้ตลาดฯดึงกลับขึ้นมาได้
นอกจากนั้น คาดว่าวันนี้จะได้เห็นแรงซื้อของนักลงทุนสถาบันบ้าง จากก่อนหน้านี้อาจถอยออกไปก่อน ทำให้มองดูแล้วตลาดฯมีลุ้นที่จะเด้งกลับขึ้นไปได้ เพราะมาตรการที่ ศบค.แถลงออกมาไม่ได้เลวร้าย ถือเป็นการปลดล็อกความกังวล
ด้านตลาดหุ้นในภูมิภาคเอเชีย และตลาดยุโรป ต่างเคลื่อนไหวในแดนบวก จากความคาดหวังการฟื้นตัวเศรษฐกิจ หลังจากที่ตัวเลขเศรษฐกิจของสหรัฐฯออกมาดีมาก ไม่ว่าจะเป็นจำนวนผู้ขอรับสวัสดิการว่างงาน และความเชื่อมั่นผู้บริโภค รวมถึงผลประกอบการของหุ้นหลักของสหรัฐฯก็ออกมาดี
ขณะที่สัปดาห์หน้าจะต้องโฟกัสที่การทยอยประกาศผลประกอบบการของบริษัทจดทะเบียน เริ่มจากกลุ่มแบงก์ ซึ่งตลาดฯก็คาดว่าจะออกมาไม่ดีนัก แต่ถ้าดีกว่าคาดก็จะช่วยดึงตลาดฯให้ขึ้นได้บ้าง และให้ติดตามตัวเลขเงินเฟ้อของยุโรป รวมถึงในวันที่ 22 เม.ย.ติดตามตัวเลขส่งออกของไทย และการประชุมธนาคารกลางยุโรป (ECB)
สำหรับแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่ง Sideway ถึง Sideway up โดยมีแนวรับ 1,530 จุด ส่วนแนวต้าน 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK   มูลค่าการซื้อขาย   4,574.78 ล้านบาท  ปิดที่ 134.50 บาท ลดลง   4.00 บาท
PTTEP   มูลค่าการซื้อขาย   2,723.27 ล้านบาท  ปิดที่ 116.00 บาท เพิ่มขึ้น  4.50 บาท
PTT     มูลค่าการซื้อขาย   2,387.59 ล้านบาท  ปิดที่  39.75 บาท เพิ่มขึ้น  0.75 บาท
SCC     มูลค่าการซื้อขาย   2,235.05 ล้านบาท  ปิดที่ 410.00 บาท เพิ่มขึ้น  4.00 บาท
KCE     มูลค่าการซื้อขาย   2,198.36 ล้านบาท  ปิดที่  60.75 บาท เพิ่มขึ้น  1.50 บาท
 
ตลาดหุ้นเอเชีย

 